《送赵雍训武定州》
宋代·陈炜

都门雨初霁，碧草飘初香。故人别我去，执手上河梁。

君本吾乡别，学海驾孤航。沉酣三传奥，落纸烟云苍。

悦如九苞凤，灿灿五彩章。楚人不见信，置在山鸡行。

索莫难自陈，九天屡回翔。何处揽德辉，孔门道弥光。

念昔君未遇，桃李已门墙。我家有同气，几年托芬芳。

深情一斗酒，沃君离别肠。酒尽君当发，仰视云茫茫。

好饱琅玕食，高冈待鸣阳。

作者简介：陈炜，光宗绍熙元年（一一九○）进士（《嘉定赤城志》卷三四）。